Publication: Magyar Közlöny
Issue: MK-1998-109 (Year: 1998, Number: 109)
Era: 1990-2004
Section: a 3/1996. (VI. 19.) ME rendelettel alapított Nemzeti
Paragraph Index: 478

a) A keresetnövelésre vonatkozóan a kormányzat 13 százalékos növekedésre tett javaslatot. A munkavállalói oldal 16,5 százalékot javasolt. A munkaadói oldal — mivel az 1999. évi költségvetésre vonatkozó javaslatai nem teljesültek, előzetes 13 százalékos javaslatát visszavonta — 11 százalékos átlagos keresetnövekedést tartott elfogadhatónak. Fentieken túl a munkavállalói oldal abszolút összegű keresetnövekedésre vonatkozó ajánlást is szükségesnek tartott, melynek nagyságát az 1998. és az 1999. évi minimálbér közötti összegben javasolta. Ezt a javaslatot a Kormány támogatta. Az Autonóm Szakszervezetek Szövetsége különvéleményként magasabb mértékű átlagos keresetnövekedést tartott szükségesnek, és az európai uniós csatlakozást is figyelembe vevő „felzárkózási mérték” megjelölését igényelte.

Source: https://magyarkozlony.hu/hivatalos-lapok/cd4509edbb9bb86b2ac549924c3e580c40601da0/dokumentumok/536bad5a0f88c81e19285f411a89fa93f414c0ea/letoltes